**נספח לדיפלומה- המחלקה למנהל עסקים**

הסטודנטים במחלקה למנע"ס במרכז האקדמי רופין לומדים במשך שלוש שנים (שישה סמסטרים) בהיקף של 120 נ"ז, קורסי חובה ובחירה כלליים, סמינר וקורסים במסגרת התמחות ספציפית הכוללת גם פרויקט גמר יישומי. בשנה הראשונה רוכשים הסטודנטים ידע בסיסי בכלכלה, מימון, מחשבים, מתמטיקה וסטטיסטיקה בנוסף הם לומדים קורסי מבוא בשיווק, התנהגות ארגונית, ניהול משאבי אנוש ומערכות מידע. בשנה השנייה והשלישית לומדים הסטודנטים קורסים במימון, קבלת החלטות, חשבונאות, שיטות מחקר וניהול אסטרטגי. במקביל לומדים הסטודנטים קורסי בחירה מגוונים וסמינר מחקרי. החל מהשנה השנייה לומדים הסטודנטים בהתמחויות ספציפיות: ניהול השיווק, ניהול משאבי אנוש ופיתוח ארגוני, ומערכות מידע.

**התמחויות**

**ניהול השיווק**

ההתמחות מקנה מגוון כלים תאורטיים ומעשיים הדרושים בעולם השיווק העכשווי. הידע התאורטי והמעשי מומחש באמצעות ניתוח אירועים, סימולציות, ועבודה מעשית עם עסקים אמיתיים. הלימודים בהתמחות כוללים בניית תכנית שיווקית לעסק פעיל ויישומה בפועל (הקמת נכסים דיגיטליים, ניהול מדיה חברתית, וכדומה). בוגרי ובוגרות ההתמחות מקבלים כלים המאפשרים להם לגבש חזון לחברות ולמותגים, לתכנן ולבצע מחקר שיווקי, לתכנן אסטרטגיה שיווקית, לבנות תוכנית שיווקית, ליישם אותה, ולמדוד את התוצאות בעזרת כלים אנליטיים.

**ניהול משאבי אנוש ופיתוח ארגוני**

ההתמחות מקנה לבוגריה הבנה עסקית ותובנות פסיכולוגיות וחברתיות הנדרשות לניהול אופטימלי של עובדי הארגון ומנהליו. הסטודנטים והסטודנטיות לומדים בהתמחות קורסים בגיוס ומיון מקצועי ומיומן של עובדים איכותיים, הובלת תהליכי פיתוח ארגוני, פיתוח מערכות הדרכה, ניהול תהליכי הערכת עובדים, יישום אסטרטגיה ארגונית בניהול ההון האנושי בארגון ודיני עבודה. הלימודים מתבססים על קישור בין תיאוריות לפרקטיקה והתנסות במגוון כלים הקשורים בניהול המשאב האנושי בארגון. הבוגרים והבוגרות של ההתמחות רכשו כלים המאפשרים להם לסווג קורות חיים, לבצע ראיון עבודה ממיין, לבצע אבחון של התרבות הארגונית ולגזור המלצות יישומיות על בסיס האבחון, למפות צרכי הדרכה, לתכנן ולבנות מערכת הדרכה, להעריך תהליכי הערכות ביצוע, לקשור בין אסטרטגיה עסקית למדיניות משאבי-אנוש וליישם ידע וכלים אלו במגוון הקשרים ארגוניים.

**מערכות מידע**

ההתמחות מכשירה את בוגריה בשיטות ובכלים לניהול ופיתוח מערכות מידע וניהול המידע. ההתמחות מעניקה לסטודנטים והסטודנטיות הלומדים בה ידע תיאורטי ומעשי בכל שלבי מחזור החיים של מערכת מידע החל משלב הייזום ועד לפיתוח מלא של המערכת. במסגרת ההתמחות, הסטודנטים והסטודנטיות רוכשים ומתנסים במגוון שיטות וכלים, המצויים בחזית הטכנולוגיה, ומאפשרים את השתלבותם בחברות עסקיות ובגופי מחקר, העוסקים במידע ובמערכות מידע. הבוגרים והבוגרות יודעים לאפיין ולפתח מסדי נתונים, לנתח ,לעצב ולפתח מערכות מידע אינטרנטיות ואפליקציות מובייל, מכירים ומשתמשים בשפות פיתוח מגוונות וחדשניות (JavaScript, HTML5, REACT), יודעים לנהל מידע ארגוני ולפתח מערכות BI, יודעים לנהל פרויקטים בעולם טכנולוגי החל מניהול עלויות, לוחות זמנים, משאבים, סיכון, ואיכות וכלה בניהול צוות, תקשורת ודרכי והתמודדות עם קונפליקטים והתנגדויות בכל שלב במהלך מימוש מערכת המידע. גולת הכותרת של ההתמחות היא פרויקט גמר, שבמהלכו הבוגרים מתכננים ומיישמים מערכת מידע ללקוח אמיתי, תוך התמודדות עם אתגרים מבוססי מציאות-לקוח, או לחילופין, בוחרים רעיון יזמי ומפתחים אותו למערכת מידע המבוססת בדרך כלל על אפליקציית מובייל, שמספקת מענה חדשני לצורך שהסטודנטים זיהו, ניתחו, הגדירו ומימשו עד לכדי הטמעה בסביבת הלקוח.